Fenno-Ugria Noored

Fenno-Ugria Noored (ka FUN) on Eestis tegutsev soome-ugri teemadest huvitatud noorte seltsing, mis asutati 2013. aastal. Üheks Fenno-Ugria Noorte ülesandeks on tagada soome-ugri liikumise järjepidevus Eestis. Selleks korraldatakse soome-ugri noorteprojekte ja kultuuriüritusi ning tehakse koostööd erinevate soome-ugri organisatsioonidega nii Eestis (näiteks Fenno-Ugria Asutusega) kui ka teistes riikides. 2019. aasta lõpus asutas seltsing oma tegevuste toetamiseks mittetulundusühingu Hõimulõimed, mistõttu kasutatakse ka korraga kahte nime "Fenno-Ugria Noored / Hõimulõimed"

Seltsing on rahvusvahelise Soome-Ugri Rahvaste Noorte Assotsiatsiooni MAFUN liige.

Tegevused 
FUN-i olulisemate tegevuste hulka kuuluvad:

 MAFUNi kongressi korraldamine Tartus 2015. aastal.
 Kaasalöömine 34. Rahvusvahelise soome-ugri tudengite konverentsi IFUSCO korraldamisel Tartus 2018. aastal.
 Soome-ugri koomiksite rändnäituse tõlkimine ja levitamine Eestis alates 2019. aastast.

Ansambel Kännu Peal Käbi 

Fenno-Ugria Noorte liikmed on tegevad ka ansamblina Kännu Peal Käbi, mille repertuaaris on laulud erinevates soome-ugri keeltes. Ansambel salvestas 2018. aasta kevadel kolm Heinike Heinsoo eesti keelest vadjandatud laulu ning on üles astunud vadja kultuuri tutvustavatel üritustel. 2019. aasta lõpus lisandus vadjakeelsete laulude repertuaari Heinike Heinsoo tõlgitud versioon jõululaulust "Püha öö" (vadja keeles "Pühä üü") ning 2020. aasta aprillis töötlus vadja rahvalaulust "Tulkaa, tüttäred, tulõllõ". 

2018. aasta sügisel tegi Kännu Peal Käbi komikeelse versiooni ansambel Ummamuudu loost "Kõnõtraat (tõlke pealkiri "Сёрникутан"). Lugu leidis vastukaja ka Komi Vabariigis, kus seda mainis kohalik uudistekanal Ö-net.

Ansambel Kännu Peal Käbi esines 2018. aasta hõimupäevade Tartu peakontserdil Eesti Rahva Muuseumis valdavalt läänemeresoome rahvalaulude kavaga. Ansambel on esinenud ka Tartus (2018) ja Viinis (2019) toimunud rahvusvahelistel soome-ugri tudengite konverentsidel IFUSCO.

Viited

Välislingid 
 Fenno-Ugria Noored Facebookis
 Fenno-Ugria Noored Instagramis
 Fenno-Ugria Noored / Hõimulõimed blogi

Noorteorganisatsioonid
Soome-ugri maailm